La Bibia piemontèisa/Testament Vej/Cronache/1Cronache 18


1 Crònache

18

Le vitòrie dl’armeja ‘d David 

Dòp tut sòn, David a l'é andàit a taché ij Filisté e a l'ha sogetaje, gavandje sò domìni an sla sità 'd Gat con tùij ij sò anviron dipendent. David a l’ha ‘dcò conquistà la tèra ‘d Mòab, e ij moabita ch’a son ëstàit ësparmià a son dventà ij sogèt ëd David e a l'han pagaje tribut. 

David a l’ha ‘dcò dësblà le fòrse d’Adadeser, rè ‘d Zòba, ch’a l’ha colpìje davzin a Amat. Adadeser a l’avìa l’intension ëd buté soe borne fin-a al fium Eufrat. David a l'ha caturà mila chèr da guera, set mila sivalié, e vintmila soldà 'd fanteria; e David a l'ha tajà ij garèt a tuti ij cavaj da tir, gavà 'd në senten-a che a l'ha tenuje da cont.

L’ora che j’Aramé ‘d Damasch a l’ero rivà për deje n’apògg a Adadeser, rè ‘d Zòba, David a l'ha massà vintedoimila Sirian. David a l'ha butà 'd garnigion ant la Siria'd Damasch, e coj Aramé-là a son assogetasse a servì David: e a l'han smonùje 'd tribut. Nosgnor a -j dasìa protession e vitòria a David daspërtut andova che chiel a andasìa.

David a l'ha ciapà jë scud d'òr dla guardia d'Adadaser e a l'ha portaje a Gerusalem, e a l'ha dcò pijàit tut ël bronz ëd Tibach e 'd Con, sità d'Adadeser. Pì tard a sarìo servì a Salòmn për fé 'l mar ëd bronz, le colòne e j'utiss d'aram për ël Templ.

Tòu, re 'd Camat, a l'avia sentù dì che David a l'avìa butà an dërota tuta l'armeja d'Adadeser, re 'd Zòba e a l'ha mandaje sò fieul Aduram për salutelo e felicitesse d'aveje fait la guera contra d'Adadeser e avèilo batù. Adadeser a stasìa an guera contra Tòu. Tut l'òr, l'argent e l'aram, rè David a l'ha sacralo a Nosgnor, con l'argent e l'òr ch’a rivava da tute le gent che chiel a l'avia sogetà, parej d'Edom, ëd Moab, dj'Amonita e dj'Amalech.

Abisai, fieul ëd Zeroià, a l'ha frapà ant la comba 'd Sal disdeutmila Edomita. Peui a l'é andait a stabilì 'd governator an tra j'Edomita, përchè a-j fusso sogetà. Nosgnor a-j dasìa vitòria an tut lòn che chiel a fasìa.

Ij funsionari dël regn 

A l’é parèj che David a l’é anandiasse a regné dzora 'd tuta Israel. A governava tuta soa gent conform al drit e la giustissia. Ioab, fieul ëd Zeruià, a l'era comandant an cap dl'Esércit; Giòsafat, fieul d'Achilod, a l'era archivista. Zadòch, fieul d'Achitob, e Abimelech, fieul d'Abiatar, a l'ero ij sacerdòt; Savsà lë scrivan. Benaià, fieul ëd Ioiadà, a comandava le vardie dël còrp dël rè. Tùit ij fieuj ëd David a l'ero an tra ij prim a giuté 'l re.

Nòte 

Bibia
Testament Vej
Cronache